РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/345-15

28. јул 2015. године

Б е о г р а д

**З А П И С Н И К**

**48. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 28. ЈУЛА 2015. ГОДИНЕ**

Седница је почела у 20,30 часова.

Седници је председавала Тања Томашевић Дамњановић, заменик председника Одбора.

Седници су присуствовали чланови Одбора: Александар Мартиновић, Милетић Михајловић, Биљана Савовић, Мирјана Андрић, Велинка Тошић, Неђо Јовановић, Владимир Ђукановић и Живан Ђуришић.

Седници нису присуствовали: Петар Петровић, председник Одбора, и чланови Одбора: Драган Пауновић, Биљана Илић Стошић, Мехо Омеровић, Олгица Батић, Ласло Варга, Балша Божовић и Јован Марковић, нити њихови заменици.

Седници је, као повереник предлагача закона, присуствовао Дражен Маравић, државни секретар у Министарсту државне управе и локалне самоуправе.

На предлог заменика председника Одбора, утврђен је следећи

Д н е в н и р е д :

1. Утврђивање амандмана Одбора на Предлог закона о начину одређивања максималног броја запослених у јавном сектору, који је поднела Влада (број 011-1918/15, од 25. јула 2015. године);
2. Р а з н о.

**Прва тачка дневног реда:** **Утврђивање амандмана Одбора на Предлог закона о начину одређивања максималног броја запослених у јавном сектору**

На предлог члана Одбора Александра Мартиновића, Одбор је утврдио следећи амандман на члан 20. Предлога закона о начину одређивања максималног броја запослених у јавном сектору:

У члану 20. после става 6. Предлога закона, додаје се нови став 7. који гласи:

„Овај члан не примењује се на функционере у законодавној, извршној и судској власти, судије Уставног суда, јавне тужиоце и заменике јавних тужилаца и на наставно особље у високшколским установама чији је оснивач Република Србија, односно аутономна покрајина.“.

Амандман је предложен због чињенице да се ради о деловима система јавног сектора који су од изузетног значаја за Републику Србију и да би, у случају неприхватања овог амандмана, могло доћи до озбиљних негативних последица по законит, одговоран и складан рад наведених институција.

Одбор је одлучио да овај амандман, у складу са чл. 157. став 6. и 161. став 1. Пословника Народне скупштине, упути Народној скупштини на разматрање и усвајање.

За известиоца Одбора на седници Народне скупштине одређена је Тања Томашевић Дамњановић, заменик председника Одбора.

**Друга тачка дневног реда: Разно**

У оквиру ове тачке дневног реда није било предлога, ни питања.

Седница је завршена у 21,00 часова.

СЕКРЕТАР ЗАМЕНИК ПРЕДСЕДНИКА

Љиљана Милетић Живковић Тања Томашевић Дамњановић